Přidal, Alojz, poslanec NR SR (2015-10-30):
Vážená pani predsedajúca, pán minister, vážené kolegyne, kolegovia, ja budem časť svojho vystúpenia aj čítať, ale nepísali mi to v Pente, ale chcem niektoré fakty uviesť, aby tie čísla boli teda správne. V návrhu na odvolanie vás, pán minister, jedným z dôvodov pre odvolanie je kauza, ktorá sa ani nedá nazývať kauzou, ale je to jednoducho škandál. Je to škandál, ktorému ja by som dal meno „mimoriadny prémiový sociálny balíček pre dôchodkyňu tetu Anku“. Pre dôchodkyňu pani Anku Sučkovú, ktorá je tetou dnes už odvolaného predsedu predstavenstva Všeobecnej zdravotnej poisťovne a jej bývalého generálneho riaditeľa pána Marcela Foraia. Dúfam, že pán minister Čislák, ktorý napokon pána Foraia odvolal, ale nevylúčil, že ho do tejto funkcie vráti späť, chcel by som mu povedať, že táto funkcia patrí pod ústavný zákon o ochrane verejného záujmu pri výkone funkcií verejných funkcionárov, a verím, pán minister, že túto kauzu, už ako vám to hovorili mnohí predrečníci, nenazvete pseudokauzou, tak ako ste to urobili pri kauze o jeden milión eur predraženého cétečka v piešťanskej nemocnici, v ktorej, iste dobre viete, že je dnes osem aktérov obvinených za zločin porušovania povinnosti pri správe cudzieho majetku v štádiu pokusu, a ktorú nie vy, ale Robert Fico veľmi rýchlo správne vyhodnotil. Videl, že je zle. A na tejto kauze padol pán Paška, pani Zvolenská i podpredsedníčka parlamentu pani Renáta Zmajkovičová. Pán minister Robert Fico, ministerský predseda, veľmi dobre vie, že občania si len ťažko dokážu predstaviť 2 mld. eur, to sú napríklad peniaze, ktoré ušetril Ján Figeľ na výstavbe diaľnic zastavením nezmyselných PPP projektov, ale pán Robert Fico vie, že občania si vedia predstaviť milión eur, 30 mil. korún, o ktorých bolo predražené piešťanské cétečko. Robert Fico, nie vy, vám to trošku neskoršie došlo, pochopil, že piešťanské cétečko mu škodí. Som rád, že kauzu podnikateľky tety Anky Sučkovej vyšetruje Národná kriminálna agentúra aj Najvyšší kontrolný úrad, ale dovolím si pochybovať, že by ste to boli vy, ktorý by ste si dovolili dať podanie na Národnú kriminálnu agentúru alebo Najvyšší kontrolný úrad. Taký silný určite vy nie ste. Poďme však k podnikaniu pani Anky Sučkovej, tá sa však skôr ako úspešnou podnikateľkou dá nazvať bielym koňom svojho synovca Marcela alebo, použijúc rody v slovenčine, bielou kobylou svojho synovca Marcela. Ak by tomu nebolo tak, je rozhodnutie vidieckeho parlamentu, ktorý nedávno zasadal v Zubrohlave a za líderku podnikateľku ocenil pani Irenu Garekovú, rozhodne muselo byť iné. Pani Irena Gareková z Liesku sa trápi na rodinnej farme, stará sa o 35 kusov hovädzieho dobytka, 20 oviec, ošípané a za svoju dlhoročnú prácu si prebrala ocenenie líderka-podnikateľka a nikto nepochybuje, že si toto ocenenie zaslúži. Zdá sa však, že podnikanie tety Anky Sučkovej je úplne iný prípad. To je úplne iný podnikateľský kaliber a líder. Pamätáme sa všetci na predraženú konferenciu Techmatu, startupovú, kde vystupoval pán Kawasaki, bývalý zamestnanec firmy Apple, za 60-tisíc eur. Keby boli vedeli o tete Anke Sučkovej, tak táto mala byť hlavný rečník a nepochybujem, že by bola ochotná vystúpiť aj za 6-tisíc eur a mohli ušanovať. No ale poďme konkrétne, ako to bolo s aktivitami a zmluvami tety Anky Sučkovej. Vo februári 2015 bola zverejnená informácia, že Všeobecná zdravotná poisťovňa uzatvára zmluvy s viacerými obchodnými spoločnosťami, v ktorých pôsobila pani Anka Sučková. Bolo to 12 zmlúv s obchodnou spoločnosťou VELIX, s. r. o., tá prvá bola zverejnená 20. septembra 2012, posledná 25. júla. A v tejto firme bola pani Anka Sučková spoločníkom od 10. 3. 2010 do 12. 6. 2015. Potom to bolo 19 zmlúv s obchodnou spoločnosťou SPV 40, s. r. o., prvá zverejnená 21. septembra 2012, posledná 25. júla 2015, v ktorej je Anka Sučková jedným z konateľov od 12. 12. 2008, pričom spoločníkom SPV 40, s. r. o., je obchodná spoločnosť Medical Cassovia, s. r. o., kde Anka Sučková pôsobí ako spoločník. S obchodnou spoločnosťou Medical Cassovia, s. r. o., uzavrela Všeobecná zdravotná poisťovňa od 21. septembra 2012 18 zmlúv, zverejnenie poslednej je 14. februára 2015. Tri zmluvy sú s obchodnou spoločnosťou BRAVIA, s. r. o., prvá zverejnená 25. septembra 2012, posledná 23. septembra 2013, v ktorých je Anna Sučková spoločníkom i konateľom. Desať zmlúv s obchodnou spoločnosťou Brilant, s. r. o., prvá zverejnená 20. septembra, posledná 25. júla 2015, v ktorej bola Anna Sučková spoločníkom od 29. 5. 2009 a konateľom od 29. 5. 2009 do 7. 7. 2015. No a napokon sedem zmlúv s obchodnou spoločnosťou Medimas, s. r. o., prvá zverejnená 30. novembra 2012, posledná 25. júla 2015, v ktorej bola Anna Sučková spoločníkom od 24. 5. 2012 do 24. 6. 2015 a konateľom od 24. 5. 2012 do 9. 6. 2015. Summa summarum 69 zmlúv so siedmimi spoločnosťami, kde vystupuje v piatich prípadoch Anna Sučková ako jeden zo spoločníkov a v štyroch z nich ako jeden z konateľov. Chcem pripomenúť tejto ctenej spoločnosti, ako na tlačovej konferencii k týmto tvrdeniam, ktoré uviedol v podnete na začatie konania vo veci ochrany verejného záujmu a zamedzením rozporu záujmov voči Marcelovi Foraiovi, reagoval pán Marcel Forai. Dotknutý Marcel Forai, verejný funkcionár, uviedol: „Teta Anka Sučková pracovala celý život v laboratóriách, a tak sa zdá prirodzené, že keď po roku 1989 mohli občania začať podnikať na Slovensku, využila túto možnosť a začala podnikať v oblasti, v ktorej sa profesionálne venovala celý život.“ Tu sa mi žiada povedať, že teta Anka, ktorá má dnes 77 rokov, vstúpila do spoločnosti Medical Cassovia v roku 2003, teda začala podnikať ako 65-ročná. Podľa doplnenia podnetu na začatie konania vo veci ochrany verejného záujmu Miroslava Beblavého až 80 % tržieb pochádza z firiem, do ktorých vstúpila Foraiova teta v roku 2009 a neskôr. Najvýraznejšie podnikateľské úspechy, v ktorých pôsobila, dosiahla firma, keď pani Anka Sučková mala 71 až do 77 rokov jej života. Treba povedať, že spoločnosti tety Anky sa venujú širokému rozpätiu zdravotníckych činností, ktoré presahujú laboratórnu prax pani Sučkovej, ide o denzitometriu, rádiodiagnostiku, rádiológiu, lekárenstvo, ortopédiu, špeciálnu zubnú starostlivosť, endokrinológiu aj cievnu chirurgiu. Možno, ak by bolo všetko kóšer, by mohla byť vzorom našim dôchodcom, aby nečakali na zvýšenie dôchodku 1,9 euro mesačne, ktoré im SMER štedro pridal, a nasledovali tetu Anku v podnikaní. Podnikať, ako vidíte, milí dôchodcovia, môžte začať v ktoromkoľvek veku, aj v 65 rokoch, aj keď je dobré, keď máte šikovného a úspešného synovca. Na tlačovej konferencii pána Foraia bolo tiež povedané: „Zmluvy, na ktoré sa odvoláva poslanec Beblavý, boli podpísané ešte pred tým, ako sa Marcel Forai stal generálnym riaditeľom, 69 zmlúv tak nie sú nové zmluvy, ale len dodatky.“ Aj to nie je pravda, existujú aj zmluvy, ktoré boli uzavreté po vymenovaní pána Foraia za generálneho riaditeľa Všeobecnej zdravotnej poisťovne, napríklad zmluva s obchodnou spoločnosťou Medimas z 30. 8. 2012. Väčšinou však naozaj ide o oficiálne dodatky. Tie však ukazujú, že medzi 69 zmluvami sú nielen technické dodatky, ale desiatky dodatkov, ktoré menia v zmluvách to najpodstatnejšie: jednotkové ceny, aj celkové objednané objemy, ale otvárajú sa aj nové pracoviská a rozširujú sa zmluvy o úplne nové výkony. Zároveň ide o dodatky k zmluvám uzatvoreným v košickej pobočke Všeobecnej zdravotnej poisťovne, kde bol pán Marcel Forai určitý čas riaditeľom. Takže je možné, že bol zodpovedný aj za pôvodné zmluvy. To sa však nedá zistiť bez toho, aby boli pôvodné zmluvy zverejnené, nechajme priestor Národnej kriminálnej agentúre. Páni kolegovia a kolegyne, ja by som vás teraz prosil, aj pán minister, o zvýšenú pozornosť. Jedna zo spoločnosti napísaná na pani Sučková sa nazýva SPV 40, s. r. o. Nevieme, na akú sumu bola pôvodne zazmluvnená, ale vieme, že za pôsobenia Marcela Foraia sa jej zazmluvnený mesačný objem zvýšil 20. augusta 2012 z neznámej sumy na 11 387 eur mesačne. Následne sa opakovane zvyšoval zazmluvnený objem, až nakoniec v júli 2015 bol zvýšený na 45 007 eur, čo je nárast viac ako 400 % z pôvodného objemu. Len tejto jednej jedinej spoločnosti tak Všeobecná zdravotná poisťovňa počas pôsobenia Marcela Foraia vo funkcii predstavenstva zvýšila objednané platby o viac ako 400-tisíc eur ročne. Celkovo tržby všetkých siedmich spoločností, kde pôsobila Anka Sučková, či už ako spoločník, alebo konateľ, podľa Finstatu a zbierky listín len medzi rokmi 2011 až 2014 stúpli o 420 %, z 1,6 mil. eur na 6,8 mil. eur v roku 2014, pritom celkové imanie, základné, týchto spoločností je 42 418 eur. Myslím si, že aj Rockefeller, Rothschild, Bill Gates by pri takejto efektivite podnikania mohli blednúť závisťou. Bohužiaľ, ale existuje oprávnené podozrenie, že pán verejný funkcionár Marcel Forai zazmluvnil spoločnosti napísané na jeho dnes už 77-ročnú tetu, tak im zásadne zvýšil zazmluvnené objemy objednávok. Opakujem, že začali zarábať tak, že za tri roky sa im tržby zoštvornásobili. Pán minister, možno poviete, čo ja mám s tým, ja som Foraia odvolal, prípad vyšetruje Národná kriminálna agentúra a Najvyšší kontrolný úrad. No problém je v tom, že ste povedali, že vy ste vlastne pripravený ho vrátiť späť a je temer isté, že ste to neboli vy, ktorý Foraia odvolal. S pravdepodobnosťou hraničiacou s istotou bol to Robert Fico, ktorý vám povedal, že Forai musí skončiť, lebo nám to škodí. Aj to jeho odstúpenie ste po formálnej stránke zbabrali. Buď ste konali v panike, alebo máte veľmi slabých právnikov. Vo vašich odpovediach na moje listy ako predsedu výboru pre nezlučiteľnosť ste sa totiž snažili navodiť dojem, že pán Marcel Forai z funkcie predsedu predstavenstva Všeobecnej zdravotnej poisťovne odstúpil. Pravda je taká, že to nie je tak. Jednoducho, že bol odvolaný, o čom svedčí aj notárska zápisnica. A ono dôležité je to preto, že z pohľadu zákona o ochrane verejného záujmu pri výkone funkcií verejných funkcionárov je veľmi veľký rozdiel, či pán Forai odstúpil sám, alebo či bol odvolaný. V prípade, že by bol odstúpil sám, podľa zákona jednoducho, ak sa začne konanie a pred vykonaním rozhodnutia on odstúpi, tak prakticky je beztrestný. Ale keď bol odvolaný, tak mu hrozil veľký problém, hrozil, aj nehrozil, pretože ôsmi poslanci SMER-u vo výbore pre nezlučiteľnosť vždy zatiaľ zabrali, ale mohol to byť problém, že mohol prísť o dvanásť platov. Pán minister, jednoducho ja by som chcel vám povedať, že 30. 9. ste mi doručili list, v ktorom ste mi oznamovali, že pán Forai svoju abdikáciu oznámil osobne a vy ste ju akceptovali a prijali rozhodnutie, ktoré je uvedené v notárskej zápisnici. Po preštudovaní ale tej notárskej zápisnice som zistil, že plán Forai bol zo všetkých funkcií odvolaný dňom 23. 9. Keďže v prípade Všeobecnej zdravotnej poisťovne ide o obchodnú spoločnosť, jej právne postavenie upravuje Obchodný zákonník a ak zákon neustanovuje alebo spoločenská zmluva, alebo stanovy neurčujú inak, je vzdanie sa funkcie účinné odo dňa prvého zasadnutia orgánu, ktorý je oprávnený vymenovať alebo zvoliť nového člena orgánu nasledujúceho po doručení vzdania sa funkcie. Ak sa člen orgánu vzdá svojej funkcie na zasadnutí orgánu spoločnosti, ktorý je oprávnený vymenovať alebo zvoliť nového člena orgánu, je vzdanie sa funkcie účinné okamžite. Ak nedošlo k vzdaniu sa funkcie na zasadnutí orgánu spoločnosti, ktorý je oprávnený vymenovať alebo zvoliť nového člena orgánu, vzdanie sa funkcie musí byť písomné a listina s týmto obsahom musí byť vlastnoručne podpísaná v prítomnosti notára alebo ním povereného zamestnanca. Mám za to, že pán Forai neuskutočnil právny úkon v súlade s uvedeným paragrafom, keďže sa jeho vzdanie verejnej funkcie nevykonalo písomne v intenciách Obchodného zákonníka, ale bol odvolaný vami tak, ako ste mi poslali aj tú zápisnicu. No a jednoducho preto my sme mali pokračovať na výbore o podnete pána poslanca Beblavého, ktorý bol kvalifikovaný, pretože bolo zrejmé, kto ho podáva, na koho ho podáva a čo žiada a čo navrhuje, a on aj navrhoval, aby sme teda si vyžiadali listinné dôkazy od Všeobecnej zdravotnej poisťovne, zmluvy, dodatky s Foraiovou tetou. Samozrejme, poslanci SMER-u zabrali, pretože vedeli, keby bolo prijaté takéto uznesenie, že pán Forai by v konečnom dôsledku mohol prísť asi o 60-tisíc euro a tie by skončili v Štátnej pokladnici. Ale keďže zabrali bez toho, že by niekto z nich povedal čo len slovo, hlasovaním dostali pána Foraia a celú túto kauzu do stavu, s ktorou ani zákon nepočíta, a vykašľali sa na ústavu, na svoj poslanecký sľub, na ústavný zákon, a tak pán Forai sa môže tešiť z toho, že nepríde o 60-tisíc eur, ktoré by možno skončili v Štátnej pokladnici. Aj keď 60-tisíc eur podľa mňa nie je pre vás asi taký veľký peniaz, ale mohli aspoň poslúžiť ako toaletný papier, teda na zakúpenie toaletného papieru v niektorých fakultných nemocniciach. Pán minister, a ešte je tu ďalšia kauza, ona skončí tak, ako to vyhodnotí pán premiér Fico, a tú kauzu by som nazval „sociálny balíček pre manželku štátneho tajomníka pána Maria Miklošiho pani Dagmar Miklošiovú alebo pre rodinu Miklošiových“. Ono to asi skončí tak, že opäť strápnite poslancov SMER-u a tí bez toho, že by niečo hovorili, na výbore zaberú a nezahlasujú. Zase konanie zamrzlo. 27. 10. som dostal ako predseda výboru podnet na začatie konania vo veci ochrany verejného záujmu a zamedzenia rozporu záujmov, týka sa pána Mariána (pozn. red: správne „Maria“) Miklošiho, ktorý je verejným funkcionárom nepochybne, a ide o to, že pán Beblavý ho podozrieva z porušenia čl. 4 ods. 2 písm. c) bodu 7 a čl. 4 ods. 2 písm. a) ústavného zákona. Čl. 4 ods. 2 písm. c) hovorí, že „verejný funkcionár nemôže sprostredkovať pre seba, blízku osobu, pre inú fyzickú osobu alebo právnickú osobu, okrem prípadu, ak to pre verejného funkcionára vyplýva z výkonu jeho verejnej funkcie, obchodný styk so štátom, štátnym podnikom alebo inou právnickou osobou s majetkovou účasťou štátu“. A ten odsek 2 hovorí, že „verejný funkcionár sa musí pri výkone svojej funkcie zdržať všetkého, čo môže byť v rozpore s týmto ústavným zákonom, a nesmie využívať svoju funkciu, právomoci z nej vyplývajúce“ a tak ďalej „v prospech jemu blízkych osôb ani iných fyzických osôb alebo právnických osôb“. No a máme tu teda podanie na pána Maria Miklošiho, keď dotknutý verejný funkcionár je spoločne so svojou manželkou spoločníkom v obchodnej spoločnosti Uroflexx, s. r. o. Podľa údajov z obchodného registra bol formálne jej konateľom od 21. septembra 2006 do 23. novembra 2012. Táto uvedená obchodná spoločnosť prevádzkuje okrem iného aj urologickú ambulanciu v Bratislave. Dňa 20. novembra 2014 vymenovala vláda Slovenskej republiky pána Miklošiho do funkcie štátneho tajomníka ministerstva zdravotníctva a tento dotknutý verejný funkcionár sa stal jediným štátnym tajomníkom tohto ministerstva. Vymenovanie do funkcie štátneho tajomníka, a napriek tomuto vymenovaniu, sú jeho meno aj priezvisko uvedené vo viacerých zmluvách uzatvorených medzi obchodnou spoločnosťou Uroflexx, s. r. o., a inou obchodnou spoločnosťou. A tou je Všeobecná zdravotná poisťovňa, kde je akcionárom Slovenská republika v zastúpení práve ministrom zdravotníctva. Pán minister, ide o tri zmluvy. Jedna zmluva je dodatok č. 8 k zmluve 61SSAS034111 z 5. decembra 2014, kde za firmu Uroflexx sú na mieste podpisov uvedení Ing. Dagmar Miklošiová a dotknutý verejný funkcionár štátny tajomník a za Všeobecnú zdravotnú poisťovňu Dr. Melánia Baroková. Obdobne tieto isté mená sú uvedené na dodatku č. 9 aj na dodatku č. 10. Nepochybujem o tom, že ste si prezreli a viete, čo je obsahom týchto dodatkov. To najpodstatnejšie, čo je v dodatku č. 8, že sa týmto dvom, teda firme Uroflexx, ktorá je zastúpená Dagmar Miklošiovou a Mariom Miklošiom, zmluva uzatvára na dobu určitú do 31. 3. 2015, bolo to 5. 12. 2014, predĺžili ste im to na dobu určitú. Ale dodatok č. 9 reagoval, predpokladám, na to, že tá doba predĺženia o štvrť roka predsa len nie je žiadne terno, a tak v dodatku č. 9 v čl. 7 ste predĺžili trvanie zmluvy na dobu určitú do 31. 3. 2019. Teda nie vy, ale Všeobecná zdravotná poisťovňa. Ale tu sa už začínajú objavovať aj nové čísla, čo sa týka zoznamu výkonov, cena bodu, nebudem tu čítať jednotlivé položky. No a potom prišiel dodatok č. 10, kde sú zvýšené ceny bodov a je rozšírený ten rozsah zdravotnej starostlivosti, ktorý je zazmluvnený. Som si istý, že jednoducho pán Mikloši, ktorý podpisoval tieto zmluvy, porušil ústavný zákon o ochrane verejného záujmu pri výkone funkcií verejných funkcionárov, lebo sprostredkoval pre seba a blízku osobu alebo inú fyzickú osobu, alebo právnickú osobu obchodný styk s inou právnickou osobou. Pán minister, ja som vás videl náhodou v televízii, nepozeral som celý ten šot, ale tam vám nejaká redaktorka ukazovala tie zmluvy a vy ste hovorili, že vy tam nevidíte podpísaného toho pána Maria Miklošiho. No nie je to vidieť, ale ja by som vás chcel poprosiť, aby ste požiadali poslancov SMER-u vo výbore pre nezlučiteľnosť, že chcete očistiť meno tohoto pána Miklošiho a nech teda zahlasujú za uznesenie, v ktorom pridelíme konateľa, vyžiadame si tieto dokumenty a skontrolujeme, či je tam podpísaný, alebo tam nie je podpísaný. Potom som zaregistroval vaše nejaké vyjadrenie, že ono ide len o administratívnu chybu. No ak je toto administratívna chyba, tak ja zožerem kefu. Jednoducho, ak je toto administratívna chyba, pán minister, chcem vám povedať, že širokí, vysokí, bystrozrakí, dlhí východní chlapci, tí vedia obchodovať so štátom! Cez Belize, cez Curacao, cez Cyper, tí vedia obchodovať so štátom. Pán Marcel Forai, ten moc teda nevedel obchodovať so štátom, lebo musel použiť tetu Anku. Ale tento váš štátny tajomník, to sa nedá pochopiť, ako čo tento chlap spravil. Tento chlap je taký arogantný, že on sa podpísal pod zmluvu so Všeobecnou zdravotnou poisťovňou. Jednoducho tohto chlapa musíte odvolať, alebo odstúpte sám. Pán minister, ale ja by som vám chcel ešte povedať aj, prečo by ste mali byť odvolaný, jednoducho tým jedným dôvodom je moja krstná mamka, ktorá, keď k nej dojdem na návštevu, mi hovorí: „Chlapče môj, ako tri roky chodím v jednom meste“, nebudem hovoriť, „na polikliniku. Som tam od piatej, od pol šiestej, aby som sa dostala k doktorovi, čakám na časenky a mnohokrát sa mi stalo, že jednoducho tieto časenky nedostanem.“ Výsledkom toho jej čakania je, keď sa tam už potom dostala, že nemá problém taký, aký jej identifikovali, že má problémy s kolenami, ale že má problémy z bedrovým kĺbom. No a ešte by som vás chcel poprosiť, aby ste odstúpili kvôli mojej bývalej sekretárke, ktorá mi volala s plačom pred troma dňami, že bola u obvodnej lekárky a tá obvodná lekárka ju dala na EKG a povedala jej, že sa jej tam niečo veľmi nezdá a že by urýchlene mala ísť ku kardiológovi. No tak ona zavolala kardiológovi a ten jej povedal, že prvý termín bude niekedy koncom januára. Pán minister, zdá sa vám toto normálne? Máte vy srdce, že takto riadite zdravotníctvo? Keby sa to stalo vašej žene, že má problémy zo srdcom, naozaj by čakala tri mesiace? Že kde sme sa to my už dostali ako? Veď toto je strašné. Z desiatich rokov osem rokov riadite zdravotníctvo, tí ľudia sú zo stavu zdravotníctva zhrození. Vy si dáte do sociálneho balíčka, že idete nejaké vrátnice ako vylepšovať, aby mali lepší vzhľad. Veď to je katastrofa! Prosím vás, zamyslite sa nad sebou, nad vaším štátnym tajomníkom a už konečne začnite voľačo robiť aj pre tých jednoduchých, chudobných, bežných ľudí, ktorí sa idú zo stavu zdravotníctva zblázniť. Ďakujem vám za pozornosť.